Document ID: /roh_data/filtered/fineweb-2-filterrobots_roh.jsonl.gz/9901

27. Dezember 2018
Il bazar illa passarella dal Bogn Engiadina a Scuol ha tradiziun e vain organisà da la Società da gimnastas da Scuol. Exposts sun pro’ls divers stands prodots da la regiun fats a man e tuot vain acumpagnà d’üna stüva da cafè.
Il bazar illa passarella dal Bogn Engiadina a Scuol (BES) d’eira quist on plü pitschen sco eir fingià. Quel d’eira organisà illa part vers vest e dombraiva s-chars 15 stands cun prodots fats a man cun gronda premura. Il marchà vain organisà da la Società da las gimnastas da Scuol cun lur presidenta Ursula Grimbichler. Exposts d’eiran prodots da lain, crappina preciusa e clinöz, fotografias, prodots da s-chaina, meil,sirups e bler oter plü.
Marchà suot tet
A la fin da l’exposiziun d’eiran maisas ed ün büfè da tuortas e cafè. I regnaiva ün’atmosfera prüvada e festiva chi’s faiva bain cullas Festas da Nadal. Minchün ha gnü la pussibiltà da far amo las ultimas cumischiuns per regalins da Nadal o per far ün plaschair a parantella ed amis. Normalmaing sun ils marchats d’Advent e da Nadal organisats our i’l liber sün bellas plazzas e vias dals cumüns da la regiun. Oter es quai pro’l bazar illa passarella dal BES.
Ün dals problems cha l’interess dals exposituors e dals visitaduors nun es plü uschè grond, es chi han lö adüna plü blers marchats illa regiun e chi’s vezza als marchats adüna darcheu ils medems exponents. I dà perfin il cas cha plüs marchats han lö listess di e quai nun es simpel neir pels exponents. Els ston as dumondar ingio chi han las plü grondas schanzas da vender lur prodots. Insomma s’ha sviluppada la vendita in butias e centers in möd plü agressiv co amo avant ün pêr ons.
La concurrenza es creschüda
La vendita da prodots pellas Festas cumainza fingià il principi d’october cun rebass da predschs da principi davent. Pels affarists sun Nadal e Pasqua ilsevenimaints chi laschan sclingir las chaschas, però vieplü cun üna enorma concurrenza. Vis da quella vart es il bazar dal BES ün evenimaint calm e prüvà ingio cha mincha exponent ha plaschair vi dals pitschens affars chi nu fan dvantar rich.
Bazar voul dir marchà in Persia
Sco cha’l pled marchà disch, as tratta d’ün lö ingio cha spüerta e retschercha vegnan manats insembel. Il term bazar gniva dovrà al principi in citats orientalas ed islamicas ed es hozindi üsità in bleras linguas in bod tuot ils pajais dal muond. Pro’l bazar oriental chi’s rechatta normalmaing pro la moschea as chatta solitamaing lingias da stands culs listess prodots scos-charpas, spezias, stoffas e bler oter plü. Il cuntrari dals marchats da l’Europa ingio cha’ls exponents prouvan da’s distanziar plü bain pussibel da quels chi vendan ils istess prodots. Intant cha pro’ls marchats dal oriaint esa üsità chi’s marchantescha culs vendaders sun illa regiun per regla ils predschs fix.
Eir prodots indichats cun predschs han pro’ls bazars orientals l’intent dad orientar il cumprader davart ils predschs per cumanzar da marchantar. Marchantar nun es pro els proibi dimpersè dafatta giavüschà e tuottafat normal. Turists chi nu marchanteschan vegnan uschè suvent qualifichats sco malmanieraivels o dafatta sco arrogants.
Dürant il bazar illa passarella dal Bogn Engiadina Scuol sun gnüts vendüts ils plü differents prodots ed eir pel bainstar d’eira pisserà.
Text: anr/bcs
Bilder: Benedict Stecher
Quelle: Engadiner Post vom 27.12.2018
Notfall 144
Unter folgenden Nummern erreichen Sie den hausärztlichen Notfalldienst rund um die Uhr:
Unter der Nummer 081 861 10 00 erreichen Sie rund um die Uhr die Notfallstation des Ospidal.
Den nächsten AED-Standort im Unterengadin finden Sie auf unserer Übersicht.